Ole Vagn Christensen (S), 2011-03-15:
Jeg skal komme med et citat af LandboUngdoms formand, Jeppe Bomann, som har udtrykt, at det ikke går uden YJ-lån: »Jeg er godt nok rigtig ked af det.
De unge er klar, men det går ikke uden YJ-lån.
YJ-lån er nøglen til at komme i gang«.
Det siger formanden for LandboUngdom, Jeppe Bomann.
Han fortsætter: »Jeg synes, det er flot, at der er 50 der har brugt den midt i finanskrisen.
Det er nu, vi har brug for ordningen.
Der er ingen unge, der kan komme i gang de næste fem år uden YJ-lån, og så lukker landbruget«.
Det er de unge, der udtaler sig på den måde.
I 2003 blev der nedsat en arbejdsgruppe, og arbejdsgruppen foreslår, at der åbnes mulighed for en adgang til etableringsstøtte for yngre jordbrugere, der etablerer sig første gang som selvstændige jordbrugere ved forpagtning af en jordbrugsbedrift, der ejes af en jordbrugerfond.
Arbejdsgruppen forestiller sig, at etableringsstøtten kan bestå af et tilskud svarende til, hvad en landmand i dag ville få, hvis han erhvervede en tilsvarende landbrugsejendom.
Man sagde videre fra arbejdsgruppens side: Hvis ikke der kan gennemføres en ændring af YJ-reglerne som ovenfor omtalt, foreslår arbejdsgruppen, at der i stedet søges gennemført en anden form for finansiering, der kan lette etablering på samme måde som den foreslåede ændring af YJ-reglerne.
Vi kunne konstatere, at en jordbrugsfond ikke kunne etableres på det tidspunkt, hvorfor det blev en anden ordning angående YJ-reglerne.
Men jeg tror ikke på, at en eneste har haft opfattelsen af, at den her økonomiske situation, som landbruget er bragt i med sager for en masse nødlidende mennesker, med den lovgivning, der lå, umuliggjorde at have en YJ-ordning, som regeringen nu lægger op til skal nedlægges.
Selv om ungdomsarbejdsløshed er et alvorligt problem, finder regeringen ikke, at der er behov for at ændre reglerne, så de kunne blive brugbare, nej, man skyller hellere barnet ud med badevandet.
I Socialdemokratiet kan vi godt se, at vi alle med den konstruktion, ordningen efterhånden har fået, og med de mange tiltag, der er taget igennem de seneste par revisioner, har et stort ansvar for at sikre, at der fremtidigt er en YJ-ordning, der er levedygtig og har et levedygtigt grundlag.
Jeg vil gerne her fremlægge det, vi har lagt op til, nemlig at vi synes, at det er vigtigt at få unge ind i landbruget.
Vi har jo talt om den her landbrugskommission, og vi mener, at der her er et af de væsentligste elementer for netop at kunne være med til at sikre landbruget i fremtiden.
Ministeren begrunder det med at tale om en særlig ordning for jordbrugserhvervet, som ikke findes i andre sektorer, men det stemmer dårligt overens med de lempelser, der i 2010 blev gennemført med landbrugslovens krav til uddannelse, bopæl og selskabserhvervelse, den såkaldte lov 39, som vi Socialdemokrater var imod.
Jeg er helt sikker på, at der ville have været mange, der ville have været imod den, hvis de havde vidst, at det her som konsekvens har, at man nedlægger ordningen for at støtte yngre landmænd.
Derfor er vi helt enige med den erhvervspolitiske redaktør, direktør i Dansk Landbrug og Fødevarer, Lone Saaby, som udtaler, at sådan en begrundelse er helt meningsløs, at det er det værst tænkelige tidspunkt, og at landbruget vil sætte alle sejl til for at undgå, at det bliver til noget.
Vi vil gerne hjælpe landbruget med, at det ikke bliver til noget, og vi vil finde en fornuftig løsning på, hvordan vi kan støtte ungdommen.